Lazár, Ladislav, poslanec NR SR (2011-04-05):
Aby sme sa sústredili na podstatu veci. Jedinou konkurenciou teplární sú miestne lokálne zdroje a jedinou motiváciou v štátnych teplárňach, aby udržali cenu tepla, je to, že tlačí na to majiteľ, čomu tak bolo posledné štyri roky, pretože bola jasná úloha. Na to, a to nám jasne povedali na fonde, na to, aby ste tam dvíhali ceny tepla, nepotrebujeme manažérov. To ešte raz hovorím, to mi stačí manažment v druhom rade, ktorý zabezpečí operatívne veci, aby sa tam niečo nestratilo, aby kotle fungovali, na to netreba, tomu sa netreba absolútne venovať. A príde a povie, treba zvýšiť cenu tepla, oni to zdvihnú a tým je to vybavené. Nie, keď sa týmto firmám chcete venovať a keď ich nechcete zlikvidovať, tak sa o to musíte biť dennodenne, o tieto firmy sa aj patričným spôsobom starať. Teraz mi unikla myšlienka, ale použijem ďalšiu, ktorú som chcel povedať. Ako som už spomenul, niekto to tu organizuje celé. A ja nechápem, ešte raz, a ja to nepochopím možno nikdy, že keď je to taká vynikajúca vec a celý národ na to čaká, kedy sa to sprivatizuje, prečo okolo toho treba toľko rozprávať. Prečo nehľadáme spôsob, ako zdvihnúť cenu týmto teplárňam? Ale to som už naznačil, prečo. Lebo už odhad je len 200 mil., zatiaľ čo účtovná cena je dnes 378 mil. euro, účtovná, to znamená, že reálna je omnoho vyššia. A v rámci tejto demagógie boli také tézy vymyslené, ktoré vymyslelo zopár ľudí, aby nejakým spôsobom presvedčili národ, že ako to je zlé. A jedna z tých téz je, ja som sa na tom strašne bavil a mám to strašne rád, keď sa to otvára. Pretože, ak vy chcete tuná všetci, ktorí aj sedíte, aj nesedíte a ktorí by tu mali dnes sedieť a ktorým podľa mňa to národ nakoniec aj tak spočíta, čiže je jedno, kde sa dneska schovávajú, na konci ich ten národ nájde, ak chcete privatizáciu zdôvodňovať tým, že v Prešove TEKO – lebo ešte raz poviem, že TEKO je taký etalón, a keď TEKO presvedčíme, že treba privatizovať, tak sa nám to, automaticky to možno aplikovať na všetky ostatné spoločnosti – že TEKO predalo v Prešove, privatizovalo, pardon, zle som povedal, privatizovalo v Prešove časť majetku. Ešte raz tu vysvetlím. Po prvé, som veľmi rád, keď túto tému otvárate, a strašne sa na tom bavím. A musím vám povedať, že ja mám 9-ročného syna, aj ten to už chápe. Ale tí, ktorí to nechápu, bohužiaľ, buď to nechcú chápať, alebo už sa dostávajú do role papagája a plnia si úlohu a rozprávajú už len to, čo sa po nich chce. Tak to zopakujem ešte raz a veľmi rád. V Prešove funguje päťdesiat takýchto kotolní. TEKO malo kotolňu, ktorá desať rokov vykazovala stratu, nielen za nás, ale aj za predchádzajúceho vedenia. Bola to zastaraná kotolňa, ktorá fungovala na plyn, ktorá, a tu to dávam do pozornosti, celá stála na pozemkoch, ktoré patrili mestu Prešov, kde prístupovú cestu, celú, vlastnili súkromné osoby z Prešova, kde sme sa mali problém dostať. A túto kotolňu, túto veľkú privatizáciu kúpilo nakoniec mesto Prešov, keďže mu patria pozemky a mesto Viedeň, ktoré spolu vlastnia komunálnu spoločnosť. Mesto tam má, Prešov 45 a Viedeň 55 %. Poviem vám to preto, lebo ja som to už avizoval. Keď o tom hovorí dievčina, ktorá, neviem, má asi dvadsaťpäť rokov, tak to chápem, pretože nemá tú základnú životnú skúsenosť, ani nemá to odkiaľ vedieť, nemá na to čas. Ale my dnes máme čas a ja vám to pekne vysvetlím celé. Pozemky patrili mestu Prešov, prístupové cesty mali fyzické osoby, ktoré nás vydierali, čiže je pochopiteľné, že mesto Prešov to kúpilo. Je zázrak, že nám za to dalo milión eur, pretože nás mali takto v rukách. Nemali sme ani pozemky, ani prístupovú cestu a kotolňa desať rokov vykazovala stratu. Tá kotolňa je jedna z päťdesiatich v Prešove. A hovorím, budem veľmi rád, keď túto tému budete živiť ďalej. To bola takáto téma, ktorú použila pani premiérka, ktorá, hovorím, neviem či už v živote riadila, nechcem ju spochybňovať, jej politické skúsenosti, ja sa budem vyjadrovať k jej energetickým. Ja si myslím, že energetike nerozumie. A keď sa k tomu vyjadruje, tak mala by si požiadať aspoň niekoho o korektúru toho, čo jej podsúvajú, aby rozprávala aspoň sčasti pravdu. Veľký problém – TEKO si dovolilo sponzorovať ples v Hiltone. No, ja som na to pyšný, že sme ho sponzorovali, pretože sme na tom zarobili 90 tis. eur. A zas to ešte raz vysvetlím. V energetike, viete, to funguje tak, že máte rozvody a na konci je odberateľ. Ten odberateľ, aby z toho rozvodu, lebo rozvod je váš, mohol odoberať teplo, potrebuje tzv. výmenníkovú stanicu. OST sa to volá v skratke, že Odovzdávacia stanica tepla. Samozrejme, my, keďže si budujeme trh a TEKO sa správalo veľmi trhovo, z čoho boli niektoré nadnárodné firmy, ktoré dneska TEKO chcú privatizovať, strašne nervózne, a to, samozrejme, svedčilo o tom, že sme to robili dobre, tak TEKO buduje takéto výmenníkové stanice, pretože hotel Hilton bol roky náš odberateľ. No v rámci rekonštrukcie mali snahu sa odpojiť. My sme sa s nimi dohodli, je to náš dlhoročný partner, vybudovali si sami túto výmenníkovú stanicu za 100 tis. eur. Keby ste boli súkromná firma, pretože tam to funguje tak, viete, že keď robíte zle, tak vám povie, nechováte sa trhovo. Keď sa začnete chovať trhovo, všetci sú z toho zrazu nervózni. TEKO sa chovalo trhovo a boli z toho všetci nervózni. Keby ste boli súkromná firma, no bez problémov prispejete. To je jedno, či to bol ples, aj keby to bolo púšťanie balónov do neba. To je úplne jedno na čo, keď vám váš dlhoročný obchodný partner, on urobí sám investíciu za 100 tis. eur a chce podporiť akciu za 10, tak to robí každá jedna firma. Môžete sa ísť spýtať všetkých súkromných firiem, ktoré pôsobia v energetike. Keby sme takýchto možností mali viac, urobím to veľmi rád. Pretože iných, ktorých sme chceli napojiť, napr. Optimu alebo iné, sme museli vybudovať prívodné rúry, ktoré stáli milióny, milióny korún, aby sme získali týchto odberateľov. To len, aby ste mali obraz o tom, že ako funguje energetika, ako funguje celý tento obchod s teplom a ako funguje všetkých týchto šesť štátnych teplárenských spoločností. Poďme ďalej. Také zaujímavejšie témy. A na tom som sa ale strašne pobavil. Teplárne dosiahli zisk len preto, že predali emisie CO2. No, musím vám povedať, že takú blbosť som už nepočul dávno. To tak na 30 % má pravdu, len, bohužiaľ, tých 60-70 %, keby k tomu povedal, by to vyznelo úplne opačne a samozrejme by sa stratil pôvodný zámer, ako dehonestovať teplárne. Ináč, jednou vecou, odbočím. Keď si myslíte, že útočíte na teplárne, keď si myslíte, že útočíte na manažment, tak sa mýlite, ak si myslíte, že sa to nedotýka tých ľudí, ktorí tam pracovali. Tam nefungujú len politickí nominanti. My sme tam nesedeli desiati a neriadili celú fabriku, tam robilo päťsto ľudí. Dennodenne. Tí nerozprávali somariny, keď mám takto povedať, vulgárne, tí sa museli venovať práci. Čiže vy urážate aj všetkých týchto ľudí, ktorí tam strávili, poniektorí pätnásť, dvadsať, dvadsaťpäť rokov. Si myslíte, že títo ľudia tomu, čo vy rozprávate, veria? Myslíte si, že títo ľudia, keď prídu domov, povedia, áno, to je dobré, to treba privatizovať, lebo za Lazára nám tu bolo strašne zle? A teraz nám je úplne super a všetci sme z toho strašne šťastní, že sa to predá niekomu, kto nám zníži stav. Samozrejme, následne sa zvýši cena tepla. Ale to celé vysvetlím. Čiže chcel som povedať len jednu vec, kľudne útočte. Ale mám pre vás takú úplne pragmatickú radu, pretože vidím, akí ste zúfalí z toho a neviete sa z toho vymotať, útočte na nominantov. Pretože ak chcete, ak útočíte na firmy, útočíte aj na ľudí, ktorí tam pracujú, ktorí tam pracovali a ktorí tam pracovať budú. No a vrátim sa teraz k tomu zisku z predaja emisií CO2. Áno, tepláreň predala emisie za 13 mil. eur. Nikto nepovie, že v ten deň, keď sme predávali emisie, sme ich predali za vyššiu cenu, ako bola cena na trhu. Zopakujem to ešte raz, ak v daný deň bola cena na spotovom trhu, ktorí tomu rozumiete a venujete sa, bola 25 eur, my sme myslím, že predávali, poviem, 25,8 eur. Jasné, že to sa nemôže povedať, lebo to znie zle. Ale už lepšie znie to, že zarobili 13 mil. eur a z toho majú celý zisk. Pretože za nás, a teraz použijem TEKO preto, ešte raz hovorím, TEKO používam nie preto, že som tam pracoval, je to najväčšia firma, na tú sa útočí najviac a to je etalón celých týchto šiestich firiem, to je nosná spoločnosť, na ktorej chceme ukázať, že to nefunguje. A ja vám ukážem, že v tejto spoločnosti to funguje. V tejto spoločnosti sme predali za 13 mil. eur. Ale už nikto nepovie B, že celých týchto 13 mil. eur sme investovali, nie investovali, pardon, sme dali do opráv spoločnosti. Za predchádzajúcej vlády, budem to takto používať, pred-predchádzajúcej, sa investovalo 7,2 mil. eura do opráv. Viete, koľko sa investovalo za nás? Dvadsať miliónov eur. Viete, kam išli tie peniaze? Do opráv. Kto rozumie trošku účtovníctvu, tak z toho, že som predal emisie, zarobím 13 mil. eur, ale tým, že ich dám priamo do opráv, je 13 mil. eur v nákladoch. Čiže z toho bol výsledok nula pre tepláreň. To bolo len to, že sme investovali 20 mil. do opráv. Nehovoriac o investíciách, opravy a investície v TEKO sa zrealizovali za 74 mil. eur. To len tým, ktorí rozprávajú, že sú podkapitalizovaní, že nedokážu si zabezpečiť úver. Viete, koľko to bolo predtým? Štyridsaťjeden miliónov eur, 13 z toho boli tieto emisie. Tie zvyšné, čo myslíte, že nám z neba spadli? Nie, museli sme ich nájsť, zarobiť a dostať do spoločnosti. Ale treba povedať jeden moment, čo nám pomáhalo, je to, že bývalá vláda nehľadala dôvody toho, ako nás zlikvidovať a zničiť, ale hľadala dôvody, resp. nechala nás pracovať aspoň v tých podmienkach, ktoré boli jasné a vopred nastavené, a vedeli sme v najbližšom období roka, dvoch, troch, že ako sa bude, v akých legislatívnych rámcoch budeme pracovať. Tu to funguje úplne ináč. Tu nielen to, že tam pošlete nominantov, ktorí sa nestarajú o firmu, resp. sú to nominanti priamo z politických štruktúr, ktorí, samozrejme, že nemajú záujem na tom, aby sa o spoločnosť starali. To je len jeden moment. Vy systematicky meníte zákony, a teraz vás na to chcem upozorniť, pretože ani vy sami neviete o tom, čo sa mení a čo sa deje. Tak uvediem taký konkrétny príklad. Podporné služby. Tepláreň, pretože je to vysokoúčinná výroba, to znamená, že sa nevyrába len teplo, ale vyrába sa aj elektrina, a to je takisto podporovaná ako celá obnoviteľná energia, je to presne na tej istej úrovni z pozície Európskej únie, teda nazerá sa na to úplne rovnako, takže vyrába sa aj elektrina. A tá elektrina sa dodáva do siete, resp. tie zdroje sú pripravené na to, že v prípade, že dôjde k poklesu napätia v sieti, tak tieto zdroje nabiehajú a spúšťajú výrobu. Je to normálna vec, funguje to vo všetkých krajinách. Každá tepláreň dokáže poskytovať tri takéto služby. No, viete, čo urobili jednu z prvých vecí vaši nominanti? Teraz pozerám konkrétne na vás, SaS, lebo vy riadite SEPS. No dnes už nemôžete poskytovať tri služby, dnes už môžete poskytovať len dve služby. Čiže to je to isté, ako keby som vám povedal, kúpte si dodávku, kúpte si strešný nosič, kúpte si náves, to všetko nakúpite, zainvestujete do toho, a ja vám potom poviem: Viete čo, ten náves síce má nosnosť 3,5 tony, ale môžete voziť len jednu tonu. Ten strešný nosič je síce super, ale tam môže ísť len 10 kg, a nie 100 kg. A do tej dodávky nemôže ísť, ja neviem, poviem tiež 600 kg, ale môže tam ísť len 400 kg. Toto isté ste urobili. Ako sa to prejaví? No pochopiteľne sa to prejaví tým, že tie teplárne majú menší príjem peňazí. A pochopiteľne sa to prejaví v hospodárení. A pochopiteľne, výsledok je aký? A aký je cieľ? No, cieľ je úplne jednoduchý, pred privatizáciou spoločnosti maximálne stlačiť, udupať, aby mali čím menší zisk, aby sa čím ľahšie zdôvodnila privatizácia, ale hlavne privatizačná cena, pochopiteľne. Lebo veľmi zle sa privatizuje niečo, čo vytvára zisk. V TEKO za štyri roky sme mali 4-krát väčší zisk ako pred nami a investovali sme 2-krát viac peňazí. A, pán inžinier, nemali sme žiadny problém získať si zdroje. Dnes tu hovoríme a staviame takú gloriolu, že teplárne majú investičný dlh toľko a toľko miliónov eur. Teplárne, všetky firmy na Slovensku majú investičný dlh vo svojej podstate, ktoré majú takúto dlhú históriu, ale všetko je to realizovateľné z vlastných zdrojov. Veď tie teplárne sú schopné čerpať úvery. Však my sami sme čerpali úver. V čase vrcholiacej hospodárskej krízy sme mali, myslím, že maržu 2,75. Veď teplárne nie sú neschopné firmy. Veď tie teplárne si dokážu zabezpečiť peniaze. Či myslíme si, že keď príde zahraničný investor, že tie peniaze vytiahne z vrecka a povie, tu máte to, za to budeme investovať. Nie. On urobí to isté. Príde do banky a bude na to pýtať peniaze. Ale navyše, on za to musí ešte zaplatiť. A teraz, z čoho sa mu to vráti? A chcem na to upútať pozornosť. Pretože tie čísla som vám povedal, asi ako to vyzerá, tá demagógia s emisiami. Pardon, ešte jednu vec uvediem. Veľmi obľúbená téma. TEKO a ostatné firmy získali výrazne viac emisií, ako to bolo za vlády Mikuláša Dzurindu. Tak vám teraz poviem jedno číslo. A dobre, že sedíte. Viete, koľko sme mali ročne pridelenú kvótu za vlády Mikuláša Dzurindu? Šestotridsaťosem tisíc ton CO2. Viete, koľko sme mali za tejto vlády, za, keď bol minister pán Jahnátek? Šestoštyridsaťdeväť tisíc ton. Sú dve percentá. Ale zatiaľ čo za predchádzajúcej vlády, robím to takto, aby to bolo rýchlejšie, ich, počítali, že budú gro vyrábať z plynu, to je, pochopiteľne, omnoho menej emisií, tak my sme prešli výraznejšie na uhlie. To znamená, že keď to prepočítam na jednotku protekcie, tak sme dostali ešte menej emisií. To je len jedna taká ukážka tej demagógie, ktorú, bohužiaľ, ja chápem tých, ktorí sedia hore, že potrebujú to tak to natlačiť cez vás medzi ľudí. Ja ľutujem vás, ktorí to musíte opakovať. A ešte raz zopakujem, táto vláda nehľadá nominanta, týchto odborníkov do spoločnosti, táto vláda hľadá papagájov, ktorí budú opakovať to, čo sa im povie zhora, bez toho, aby sa nad tým reálne zamysleli. Teraz poďme k samotnej privatizácii. To je tiež veľmi zaujímavá téma. Napriek tomu, že hovoríte, že aké je to vynikajúce a treba to realizovať, tu som už povedal, že musíte najskôr pošpiniť všetky spoločnosti, ľudí, ktorí tam pracovali, úplne všetkých, len aby ste zdôvodnili niečo, čo sami neviete a sami tomu podľa mňa neveríte. Ako som už povedal, teplárne reguluje, ich zisk reguluje Úrad pre reguláciu sieťových odvetví. To znamená, že teplárne majú prísne regulovaný zisk. Keď to zjednoduším, že to jedno euro na gigajoule, povedzme v TEKO sa vyrába 3,5 mil. GJ tepla, čiže môže zarobiť 3,5 mil. eur, obrazne povedané. Je to veľmi hrubé číslo, pretože z tohto čísla musíte platiť mzdy a tak ďalej a tak ďalej. Pretože nie všetky náklady, ktoré máte, vám, samozrejme, vstupujú do ceny tepla. A ja sa teraz chcem spýtať, ak je tento trh regulovaný a niekto za to chce dať, povedzme v Košiciach je hodnota 1,5 mld. korún, no to nie je reálne možné, aby sa mu to vrátilo skôr ako za pätnásť až dvadsať rokov, to sa nedá ako normálnym spôsobom, normálnou cestou sa to nedá. Viete, ako to budú robiť? Tak, ako to povedal aj predseda na začiatku, no, zaplatia to ľudia. A ja vám poviem presne, že ako a prečo to zaplatia ľudia. Pretože zrazu sa začnú robiť opravy drahšie, začnú sa navyšovať vstupy, čo je oprávnený a legitímny náklad, samozrejme, a ÚRSO nie je schopné ustrážiť všetky spoločnosti na Slovensku a neexistuje zákon a neexistuje úrad, ktorý by na Slovensku dokázal ustrážiť ceny tepla, ak o to nemá záujem samotná spoločnosť. To znamená, že tým pádom sa navýšia vstupy, tak pochopiteľne aj žiadosť na ÚRSO bude legitímne omnoho vyššia a ÚRSO legitímne bude musieť schváliť, že áno, to je objektívna cena, toto vám musíme uznať. Čiže normálnym spôsobom nie je možné, aby títo privatizéri dokázali si zabezpečiť splatenie svojich investícií. A teraz sa dostaneme k základnému problému. Investovať dokážu aj teplárne samé. Lebo ten istý investičný dlh, ktorý majú dnes teplárne, keď to máme tak povedať, tie budú mať, keď ich niekto sprivatizuje. Bude potrebné dať úplne tie isté peniaze, ale rozdiel je v tom, že ten, čo to sprivatizuje, potrebuje dať ešte samozrejme za kúpnu cenu niečo. Ako sa mu to vráti? Kedy? Aby som vám ukázal, ako to funguje s ÚRSO-m a so stanovovaním cien, tak vám poviem jeden konkrétny príklad. Keď som odchádzal, tak nám prišiel list, opakujem, list v písomnej podobe, a keďže my sme slušní ľudia, ktorí rešpektujeme, čo je napísané, tak sme pripravili kúpu uhlia, ale nerealizovali sme kúpu uhlia. Pretože nám prišiel takýto prípis, takýto politický, to je samozrejme politický pokyn, a my sme ho rešpektovali. Lebo, opakujem, všetci, ktorí sme tam boli, boli sme normálni a slušní ľudia a záležalo im na fabrike. Ale čo sa stalo? Samozrejme medzitým som si prečítal v novinách, že bývalé vedenie nezabezpečilo uhlie. Viete, to bol taký prvý výstrel pre papagájov. Ale ten sa veľmi neujal, pretože, keď to novinár potom točil z nášho mosta VSS, tak zistil, že toho uhlia je tam strašne veľa. Ale príbeh s uhlím pokračoval ďalej, samozrejme, pretože uhlia bolo za potreby nakúpiť. Viete, aký je dnes stav? Dnes je stav taký, že TEKO nemá uhlie. To vám poviem a teraz vám poviem úplne otvorene a priamo, keby sa to stalo, konkrétne poviem v TEKO za mňa, tak bola taká, taká príhoda, alebo tak sa to popisovalo, za takéto niečo, keby nastalo za mňa, som vlastnoručne popravoval na porade. To je nepredstaviteľná vec. Ale ako to funguje? Nemáte uhlie, tak pochopiteľne máte plyn. Čiže dnes sa kúri plynom. Myslíte si, že to zaplatí TEKO? Nie, to zaplatia ľudia, pretože aj plyn je, samozrejme, nárokovateľná zložka, nákladová zložka, ktorú ÚRSO uznáva. Je len na vás, či si dáte tej námahy a zabezpečíte si dostatok uhlia, aby ste zbytočne nezaťažovali obyvateľov. Čiže obyvatelia Košíc, a máme to presne, lebo viete dobre, že som tam robil a tie čísla mám úplne jasné, za rok 2010, resp. 2011 mohli dostať preplatok na cene tepla. Tak ako aj my sme to vyplatili vo výške 60 mil. korún, keď jednoducho sme hospodárili lepšie, než sa čakalo v januári, tak sme tie peniaze vrátili ľuďom. Viete, čo dostanú ľudia v Košiciach teraz? No nič nedostanú. A napriek tomu, že tu je ÚRSO, napriek tomu, že tu je zákon, napriek tomu, že tu je dohľad, nedostanú nič. Viete prečo? Lebo pálenie plynu, napriek tomu, že niekto je neschopný, nevenuje sa firme, nemá záujem na rozvoji firmy, nemá záujem na základných úkonoch zabezpečenia chodu prevádzky, nemá uhlie, tak používa plyn. Je to, áno, z pohľadu ÚRSO je to legitímny nárok a TEKO to musí uznať. Tak takto to funguje. Takýmto spôsobom, presne takým istým si budú vracať investície investori, o ktorých dnes tu všetci básnime a sníme. A práve preto, keď my hovoríme, že stúpne cena tepla, nie preto, či bude vývoj na trhu taký alebo onaký, aj keby sa nič nezmenilo na tomto ďalších dvadsať rokov, tak tá cena stúpne presne kvôli tomu, že z toho zisku, lebo tie teplárne majú regulovaný biznis, ešte raz opakujem, tam si nemôžete robiť zisk, aký si vy zmyslíte, tak z toho zisku sa to nedá jednoducho zaplatiť. A jediný spôsob, ako sa to dá zaplatiť, je presne tak, ako som to napríklad teraz uviedol na tomto, na uhlí, na plyne, to znamená navyšovaním vstupov. A to je najlepšia kontrola pre akýkoľvek manažment. Lebo napočítať si vieme všetci. Mnohí z vás podnikali, resp. majú skúsenosť s podnikaním, s účtovníctvom. To účtovníctvo znesie strašne veľa, strašne veľa toho znesie. Ale ten moment, akonáhle sa dostávate s cenami, ktoré už nie sú konkurencieschopné, že ľuďom je výhodnejšie si budovať vlastné plynové kotolne, tak, samozrejme, to je taký moment, ktorý by vás mal držať, aby ste ho neprekročili. Pochopiteľne, my dnes sme urobili čo? Práve preto my sme poukazovali na to, vy systematicky meníte zákony, len naivní to nevidia a, bohužiaľ, vám to nepovedia, pretože vy tu nie ste na to, aby ste rozmýšľali. Vy ste tu na to, aby ste im odhlasovali to, čo si oni vymyslia hore. Čiže prvé som povedal, zrušili podporné služby, čo je reálny výpadok pre firmy. Druhý moment som povedal, konkurencieschopnosť. Najväčšou konkurenciou pre teplárne sú kotolne. Kotolne samozrejme idú na plyn. Plyn, cenu plynu stanovuje SPP. No, až doteraz tomu bolo tak, že cenu plynu SPP mohlo predložiť na Úrad pre reguláciu sieťových odvetví až po schválení valným zhromaždením. To znamená, že tam štát mal dosah. Nebudem sa už vracať k tomu, že ako sa tu sprivatizovala, sprivatizovala SPP a ostatné firmy, kde máme 51 %. Môžeme tam tak maximálne šúchať nohami, to je všetko. A presadili sme si jednu vec, a to je to, že valné zhromaždenie schvaľuje cenový návrh. Dnes to už neplatí. Viete, ono keď sa tak povie, a váš dôvod, myslím, že pán Jurčík, vy ste to boli a teraz vás použijem priamo, bol ten, aby sme administratívne zjednodušili proces schvaľovania. Tak sa pýtam, tu máte uvedené, vy ste to predkladali, alebo niekto iný od vás, to ste presne ten, čo to povedal, presne toto uviedol. Tak sa potom čudujem, že keď sme tu dali pozmeňujúci návrh, aby v tých firmách, kde je viac ako päť akcionárov alebo spoločníkov, aby v tých firmách sa už nemuselo schvaľovať na valnom zhromaždení, pretože sme nechceli administratívne zaťažovať spoločnosti, prečo to neprešlo? Keď bol dôvod len administratívny. Lebo to nebol administratívny dôvod, vážené dámy a páni. Dôvod bol ten, aby sme privatizáciu pripravili komplexne a len ten, kto sa tomu venuje, len ten, kto v tom žije, len ten, kto to pozná, tak len ten to číta. A, bohužiaľ, sa čudujem vám, ktorí to presadzujete, hlásate, rozprávate, niekedy ani neviete, čo čítate, že nemáte ten rozmer, aby ste si dali jedno a jedno dokopy. Čiže my dnes máme zákon, ktorý v SPP už štát nevie nijako kontrolovať. Ako to funguje v praxi? Ak SPP navrhne cenu „x“, ešte sa nikdy nestalo, alebo neviem o tom, aby úrad schválil vyššiu cenu, ako je cena, ktorú navrhne, či už SPP alebo iný energetický podnik. Čiže, pochopiteľne, máme tu ÚRSO, ale tou druhou snahou je maximálne navýšiť tú cenu, ktorá už ide v návrhu, a potom sa, samozrejme, niečo zníži, niečo nám prejde. Ale treba si uvedomiť jeden jediný moment. Neexistuje zákon, neexistuje úrad, ktorý by účelne a účinne dokázal zabezpečiť kontrolu nákladov a stanovovania cien, ak samotná spoločnosť, resp. majiteľ spoločnosti na tom nemá záujem. Po privatizácii na tom nebude mať záujem nikto. A nie preto, že by tí, ktorí privatizovali, boli zlí ľudia, alebo by to boli nejakí ľudia, ktorí chcú tomuto Slovensku zle, ale sú to ľudia, ktorí chcú svoje peniaze domov, naspäť, veď to je úplne normálne a legitímne. A niekto to musí zaplatiť. A keďže zisk v teplárňach je regulovaný, no tak sa to musí schovať niekde inde. Veď to je úplne normálna legitímna vec z pohľadu týchto spoločností. Nedá mi ešte spomenúť jeden moment, viac-menej snažil som sa vám to poukázať, na tie momenty, že celý tento proces privatizácie sa deje systematiky, je pripravovaný systematicky a jednotlivými zmenami zákonov smerujeme k tomu, aby nakoniec tie teplárne boli v čím horších číslach a aby privatizácia bola pre nich jedinou záchranou. Ja vám na to poviem len jeden moment. Národ, ľudia vám to spočítajú na konci. To my si tu môžeme protirečiť, ľudia nás ohodnotia na konci. Ďalší moment, ktorí ste vymysleli, emisie CO2. Viete tu niekto, čo bolo lepšie? My sme predávali emisie za 25 eur. Mal som čakať, keď budú mať hodnotu 5 eur? Samozrejme, v TEKO napríklad, konkrétne tiež padlo jedno z obvinení, že sme predali viac emisií, ako sme mali. Nie. Predali sme v päťročnom období, máme nejaký cyklus, dnes tam ešte zostáva ešte stotisíc ton navyše, ktoré môžu navyše predať alebo naložiť s nimi, ako chcú. Všetky peniaze, ktoré sú z predaja emisií, išli z predaja emisií, išli zo spoločnosti naspäť. Ale my dnes vymyslíme 80-percentnú daň, myslím 80-percentnú daň. No na jednej strane sú všetci happy z toho, vynikajúce, máme peniaze. To sú zas, samozrejme, sa tešia tí, ktorí tu nečítajú. Ten, ktorý to robí, v tom má úplne jasno. A tu zas treba povedať jeden moment, treba uznať aj silu súpera. Náš súper je určite sofistikovaný súper, ktorý v tom má jasno, ktorý nerobí prvýkrát, ktorý to robí systematicky a cielene. A pod rúškom toho, samozrejme, že sa tu znovu a znovu ako jeden z dôvodov sa používa, že koľko emisií sa tu rozdalo. Všetky – a teraz nehovorím len za štátne firmy, teraz urobím výnimku – všetci, ktorí získali na emisie CO2, ktorým pridelil štát, alebo absolútna väčšina ich použila do investícií, naspäť do spoločnosti. Všetci, pretože všetky tieto spoločnosti, alebo väčšina, absolútna väčšina z nich sú spoločnosti, ktoré tu fungujú historicky už niekoľko rokov. Čiže my, ste dnes vymysleli daň. Pochopiteľne, ako sa to prejaví? No, znovu sa zhoršia čísla tých štátnych teplární. Lebo môžeme tu hovoriť. Viete, keď vám poviem, že hodnota aktivít dnes 378 mil. eur a vy hovoríte o 200 mil., že sa to predá, to je čo za matematika? Veď vy ste mali plné ústa toho, že elektronické obstarávanie, tender, to nám zabezpečení vynikajúce ceny. A my dnes už vieme, že to bude len do 200 mil. eur, pritom účtovná cena je 378! Tak to nejako nesedí, nie? Zle hovorím, pán Jurčík? Tak to povedala premiérka, tak len opakujem. Viete, ja by som si v živote takýto odpad nedovolil, respektíve také niečo by som v živote ani nepovedal. Pretože je to lož. Ako sa vrátim, lebo mi unikla myšlienka. Čiže samotná, čiže privatizácia. Hodnota tých firiem je dnes omnoho väčšia. A ako dosiahnuť, aby sme ju mohli predať za nižšiu cenu? No jedine tak, že jedno z kritérií, ktoré sa poukazuje, je zisk. A keď poviem, že tie firmy nerobia zisk, alebo, resp. majú stratu, tak, samozrejme, sa to privatizuje jednoduchšie. Ale aby ste vedeli, ako sa robí strata. To musím povedať, že niektoré nominácie závidíme. To myslím, že aj pán minister, my si to zapamätáme a do budúcna sa tým určite, verím, že budeme mať možnosť zaoberať. Viete riadiť fabriku je jedna vec, ale systematicky ju doviesť do straty, to už chce trošku aj umenia a trošku sofistikovanej práce. A musím povedať, vy máte takýchto manažérov. V TEKO bude mať, TEKO v budúcom roku 2011 stratu 1,5 mil. eur. Viete, kedy táto firma bola v strate naposledy? Keď tam boli nominanti SDKÚ. A viete, kedy zas bude mať táto firma stratu? No, keď zas tam budú nominanti z tejto pravice. Musím povedať, toto vám ide vynikajúco. A neviem, či je na to priestor, aj na medziparlamentnú diskusiu, mali by sme o tomto a teda vaši nominanti by to mali chodiť vyučovať a vysvetľovať, že ako sa dá z normálnej firmy za pol roka, resp. za dva mesiace stamade zmizne dva milióny eur, len tak zmizne, účtovnými operáciami, vymyslenými, pochopiteľne, pretože to, že sú vymyslené, to zistí ten, ktorý príde privatizovať. Ale verejnosti sa povie, veď tam je len 500 tisíc eur zisk. Mali mať 2,5 a už majú len 500. A že budúci rok je strata, no zas sa nájde milión dôvodov. Zrazu je strata! Štyri roky za nás bol zisk, štyri roky za nás sa nezvyšovala cena tepla, štyri roky za nás sa investovalo, a zrazu tá firma, viete čo? To ja keď pozerám tie čísla z tej firmy, ja sám sa pýtam, či ja som tam pracoval niekedy. Prosím? (Reakcia z pléna.) Cenu tepla? Pán Tomčo, na to, že ste Košičan, máte veľmi krátku pamäť, ale to nevadí, to bude možno tou politickou príslušnosťou. Takže, aby som sa vrátil. Môžete prísť do TEKO, ja vás tam zoberiem, kľudne, veď takto, pán Tomčo, veď tam máte toľko nominantov, krajský šéf, okresný šéf. Nie? Krajský šéf nie je v dozornej rade? (Hlasy z pléna.) Toho ste už odvolali, pretože ten išiel aj proti vám, ten vám robil problémy. To som nechcel, ale keď ste spomenul, tak to poviem, no tak to poviem ďalej. Oni išli tak ďaleko, že tam dali takých nominantov politických, že ich potom museli ešte aj poodvolávať sami (Smiech v pléne.), pretože tí už – Viete, čo tí vyčítali? – a teraz to musím povedať, lebo, no nechcel som, pán Tomčo, ste mi nahrali, tak teraz to musím povedať. Každá tepláreň robí všetko preto, aby mala maximálne tržby. Pochopiteľne, každá firma. Vaši nominanti za SaS, ktorí tam boli, prišli na SEPS s tým, čo, pochopiteľne, aj my sme skúšali, aby sme nemuseli ísť do tendra na podporné služby, ale že či nám nemôžu tým, že sme komunál, prideliť priamu nejakú kvótu. Ide o sumu asi 300 mil. korún. Nie je to malá čiastka pre tepláreň, podotýkam. Tak, samozrejme, títo nominanti zo SaS prišli na SEPS prosiť, či by to nemohlo byť. Tak váš okresný šéf, viete, čo napísal? Že oni nedodržiavajú demokratické a liberálne princípy trhu a že chcú ho obísť a že chcú získať zákazku zo SEPS napriamo. Pán Tomčo, to ani sa nečudujem, že ste ho odvolali, pretože to už je, to je, to je úplne na mozog. Jedna ruka naháňa peniaze pre firmu a tá druhá príde a povie na SEPS-e, to je zlé, lebo oni to chcú napriamo. No chceli to len pre tepláreň, nechceli porušiť zákony trhu. No na druhej strane, pochopiteľne, my sme takúto výnimku nikdy nedostali, a napriek tomu sme prežili, žili a tá tepláreň fungovala. Ďakujem pekne za poznámku, už som chcel končiť. Ešte mám trinásť minút. Ak to bude, tak práve s faktickými sa tam dostaneme, do toho. Viete, ja keď to počúvam! A tam máme dosť. Ja skončím, aby sme to stihli. Ja to zosumarizujem. Systematicky pripravujete zákony tak, aby v konečnom dôsledku tie teplárne na tom boli zle, horšie, resp. až veľmi zle. Druhý moment je tá privatizácia na základe čísiel. Ja teraz nechcem šíriť demagógiu, to sú normálne čísla, ktoré si viete každý jeden z vás vytiahnuť, sú vo výročných správach. Nedostala ani viac emisií, ani nemala špeciálne výhody, len sa manažéri tým firmám venovali a hlavne majiteľ jasne zadeklaroval, že čo chceme. Myslíte si, že tieto teplárne, ktoré dnes, o ktorých dnes hovoríme, že tieto majú nejakú víziu? Alebo myslíte si, že vôbec ten manažment, ktorý tam je, vie, čo je vízia alebo misia a poslanie firmy? Oni o tomto ani nevedia. A viete prečo? Lebo sa o tom s nimi nikto nebaví. Ich vízia a poslanie je jedno jediné, čím horšie, tým lepšie, lepšia bude privatizácia za nižšiu cenu. To je jedna, jediná vízia, ktorú tieto teplárne dnes, bohužiaľ, títo manažéri majú. A spomeniem ešte jednu vec, na ktorú možno budete reagovať. A títo vaši manažéri sa ešte jednej veci venovali, a to im išlo vynikajúco, a to je odstupným. A musím povedať, že to ani nie sú odstupné, neviem, či vy o tom viete, to sú dohody. Čiže tí manažéri, s ktorými sa vy dnes všetci súdite, ja len čakám, kedy začnú pýtať ešte odstupné. Pretože toto, čo ste im povyplácali, lebo chceli povyplácať, lebo vyplatili, boli „do-ho-dy“. Za nás také niečo neexistovalo, bolo to neprijateľné. Keď odchádzal podpredseda predstavenstva, ktorý tam so mnou bol, on odchádzal v auguste, nie je to tajomstvo, bolo to v médiách, dostal za štyri roky práce 38 tis. eur, 38 tis. eur. A to je normálna, legálna suma, v zákone takto mu to vychádzalo. Za nás sa kolektívna zmluva sprísnila. Kolektívna zmluva v teplárňach, historicky prešli zo Slovenských elektrární, takže tá kolektívna zmluva, samozrejme, je nadštandardná. A musím povedať, že aj za mňa sa znižovali, odstupné, znížili sa, resp. sa menili kategórie. Čiže potom sa ťažko čudovať tomu, že tie teplárne sú v takom stave, v akom sú, že tie teplárne nemajú uhlie, že používajú plyn. Nedá sa čudovať tomu, že to zaplatia ľudia na konci. Keď jednoducho im sa nikto reálne nevenuje, pretože majú len jedno jediné poslanie, pripraviť to čím lepšie na privatizáciu. A chcem zdôrazniť jednu vec. My vám to nezazlievame, že chcete privatizovať, je to vaše legálne, legitímne právo, vy to môžete urobiť kedykoľvek, akokoľvek, máte väčšinu. Len nechápem druhý moment, že keď chcem niečo predať, prečo to špiním, ohováram, vyťahujem na to nepravdy, znižujem tam zisk, zhoršujem tam hospodárenie. Veď predsa, keď máte čistý úmysel, ten najčistejší, ktorý ste deklarovali, že to chcete predať za čím lepšiu cenu, tak nechápem, prečo to takto robíte. Ja chcem vidieť, ktorý z vás, keď bude predávať dom, dá taký inzerát, že tento dom predávam, ale praskajú mu steny, vedľa je hlučná cesta, okná sú zlé. Ja by som to chcel vidieť, že ktorý z vás toto urobí. A ja vám poviem, že ktorý z vás. Nikto! Lebo je to choré. Ale v teplárňach to takto robíte, a to svedčí o tom, že neviete, resp. sami tomu neveríte, čo robíte a tlačíte za každú cenu na privatizáciu a v mene privatizácie ste ochotní pošpiniť všetkých a všetko. Ďakujem pekne za túto pozornosť. (Potlesk.)